

**อย. เชิดชูเกียรติ มอบโล่ภาคีเครือข่ายสร้างความรอบรู้ด้านผลิตภัณฑ์สุขภาพ**

**++++++++++++++++++++++**

อย. มอบโล่เชิดชูเกียรติให้แก่ภาคีเครือข่าย ในการร่วมกันขับเคลื่อนงานสร้างความรอบรู้ด้านผลิตภัณฑ์สุขภาพให้แก่ประชาชน ทั้งเครือข่ายภาคประชาชน เครือข่ายชุมชน (บวร.ร.) และเครือข่าย   
อย. น้อย ที่มีผลงานโดดเด่นดีเยี่ยม เพื่อสร้างแรงจูงใจให้ทุกเครือข่ายทั่วประเทศสร้างผลงานที่เป็นเลิศและยั่งยืน หวังผลให้ประชาชนกลุ่มเป้าหมายปลอดภัยจากผลิตภัณฑ์สุขภาพอันตรายและนำไปสู่การมีสุขภาพดี

**นายแพทย์ไพศาล ดั่นคุ้ม เลขาธิการคณะกรรมการอาหารและยา** เปิดเผยว่า จากภารกิจของสำนักงานคณะกรรมการอาหารและยา ในการคุ้มครองความปลอดภัยของผู้บริโภคจากการบริโภคผลิตภัณฑ์สุขภาพ โดยมียุทธศาสตร์ด้านหนึ่งที่สำคัญ คือ การสร้างให้ผู้บริโภคมีความรอบรู้ด้านผลิตภัณฑ์สุขภาพ ซึ่งได้ดำเนินงานครอบคลุม 3 กลุ่มวัย ทั้งวัยเด็ก วัยทำงาน และวัยสูงอายุ โดยได้ดำเนินงานร่วมกับภาคีเครือข่าย ได้แก่ สถานศึกษา (โรงเรียน อย. น้อย) ชุมชน (บ้าน วัด โรงเรียน โรงพยาบาล) หรือเครือข่ายชุมชนร่วมใจ ป้องกันภัยผลิตภัณฑ์สุขภาพ และเครือข่ายภาคประชาชน ประกอบด้วย 6 กลุ่ม ทั้งผู้ประกอบการ ภาควิชาการ ภาครัฐ สื่อมวลชน องค์กรผู้บริโภค และองค์กรวิชาชีพ ซึ่งที่ผ่านมาทุกหน่วยงานให้ความร่วมมือในการสร้างความรอบรู้ด้านผลิตภัณฑ์สุขภาพแก่กลุ่มเป้าหมายเป็นอย่างดี จนสามารถบรรลุผลตามเป้าหมายที่ตั้งไว้อย่างมีประสิทธิภาพและประสิทธิผล

ทั้งนี้ เพื่อเป็นการสร้างขวัญกำลังใจและเชิดชูเกียรติให้แก่เครือข่ายต่าง ๆ สำนักงานคณะกรรมการอาหารและยา จึงได้จัดพิธีมอบรางวัลให้แก่เครือข่ายที่มีผลการดำเนินงานสร้างความรอบรู้ด้านผลิตภัณฑ์สุขภาพ และผ่านการคัดเลือกจากคณะกรรมการผู้ทรงคุณวุฒิ ว่ามีผลงานที่โดดเด่นดีเยี่ยม ซึ่งประกอบไปด้วย โล่ประกาศเกียรติคุณ สำหรับผู้เชี่ยวชาญที่ทำหน้าที่ให้คำปรึกษากระบวนการดำเนินงานสร้างชุมชน บวร.ร. เครือข่ายภาคประชาชนดีเด่น (ORYOR Best Network Award) เครือข่ายชุมชน บวร.ร. และ สถานศึกษา (โรงเรียน อย. น้อย) ที่มีผลงานโดดเด่น (Best Practice)   
เป็นผู้แทนของแต่ละเขตสุขภาพ และเครือข่ายชุมชน บวร.ร. และสถานศึกษา (โรงเรียน อย. น้อย) ที่มีผลงานโดดเด่นดีเยี่ยม (Best of the Best) ระดับประเทศ



**QR CODE แสดง**

**รายชื่อผู้ที่ได้รับรางวัล**

**เลขาธิการฯ อย.** กล่าวในตอนท้ายว่า อย. ขอแสดงความยินดีกับภาคีเครือข่ายทุกท่านทุกหน่วยงาน  
ที่ได้รับรางวัลในครั้งนี้ และขอขอบคุณในการให้ความร่วมมือขับเคลื่อนงานสร้างความรอบรู้ด้านผลิตภัณฑ์สุขภาพ เพื่อสุขภาพที่ดีของคนในชุมชน ซึ่ง อย. มุ่งหวังให้ทุกเครือข่ายสามารถสร้างผลงานให้คงความเป็นเลิศ รวมทั้งขยายผลและต่อยอดความรู้ ความชำนาญ สู่ภาคีเครือข่ายต่าง ๆ เพื่อให้เกิดการพัฒนาอย่างยั่งยืนและผู้บริโภคมีสุขภาพที่ดีในที่สุด

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 2 มิถุนายน 2566 ข่าวแจก 118 / ปีงบประมาณ พ.ศ. 2566**